MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af [Europa-Parlamentets og Rådets direktiv om EUROPA-PARLAMENTETS OG RÅDETS DIREKTIV om kvaliteten af benzin og dieselolie og om ændring af direktiv 98/70/EF (KOM(2001)241 2001/0107(COD))

2001/0107 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af [Europa-Parlamentets og Rådets direktiv om EUROPA-PARLAMENTETS OG RÅDETS DIREKTIV om kvaliteten af benzin og dieselolie og om ændring af direktiv 98/70/EF (KOM(2001)241 2001/0107(COD))

1. BAGGRUND

- Forslaget blev forelagt Rådet den 11. maj 2001 (EFT C 213E af 31.7.2001, p. 255).

- Det Økonomiske og Sociale Udvalg afgav udtalelse den 18. oktober 2001, CES 1331/2001). Regionsudvalget har endnu ikke afgivet en udtalelse.

- Europa-Parlamentet afgav udtalelse (førstebehandling) ved plenarmødet den 29. november 2001.

- Rådet nåede ved sit møde den 13. december 2001 til enstemmig politisk enighed om vedtagelse af en fælles holdning.

- Rådet vedtog formelt sin fælles holdning ved mødet den 15.04.2002

2. Formålet med Kommissionens forslag

Forslaget pålægger medlemsstaterne at indføre benzin og dieselolie med et maksimalt svovlindhold på 10 mg/kg på markedet med en ligelig geografisk fordeling senest den 1. januar 2005. Der stilles også forslag om, at der efter den 1. januar 2011 ikke må sælges benzin og dieselolie i Fællesskabet med et svovlindhold på mere end 10 mg/kg. Datoen for dieselolie fastlægges endeligt efter Kommissionens revision senest den 31. december 2006. Medlemsstaterne pålægges at indberette i hvilket omfang benzin og dieselolie med et maksimalt svovlindhold på 10 mg/kg er til rådighed i indkøringsperioden.

Forslaget afklarer også situationen for så vidt angår de nugældende værdier for svovlindhold i dieselolie, som anvendes i mobile ikke-vejgående maskiner, men der indføres ikke nye bestemmelser. Der foreslås også mindre ændringer til bestemmelserne vedrørende tilpasning til den tekniske udvikling og tilpasning til en europæisk standard om overvågning af brændstofkvalitet, som er under forberedelse. Der er ikke foreslået ændringer til parametre, som ikke har med svovl at gøre.

3. Bemærkninger til den fælles holdning

3.1. Generelle bemærkninger

Tre nøglepunkter blev fremhævet ved drøftelserne i Rådet:

* den endelige dato for, hvornår der ikke længere må sælges benzin og dieselolie, hvis svovlindhold er højere end 10 mg/kg

* hvorvidt kvalitetskravene til dieselolie, som anvendes til vejgående maskiner, også bør gælde for mobile ikke-vejgående maskiner

* muligheden for at have strengere miljøkrav til benzin og dieselolie end direktivets krav, hvor dette er berettiget på grund af lokale miljøforhold.

Europa-Parlamentet søgte ved førstebehandlingen at fremskynde datoen for ikrafttræden af kravet om en øvre grænse på 10 mg/kg for benzin og dieselolie til den 1. januar 2008 i stedet for den 1. januar 2011, som Kommissionen foreslog. For så vidt angår dieselolie til mobile ikke-vejgående maskiner, ønskede Europa-Parlamentet, at de gældende kvalitetskrav til diesel til vejgående køretøjer skulle gælde fra 1. januar 2005.

I sin fælles holdning gik Rådet med til at fremskynde datoen for ikrafttræden af kravet om en øvre grænse på 10 mg/kg for benzin og dieselolie til den 1. januar 2009. For gasolie, som anvendes i mobile ikke-vejgående maskiner, bibeholdt Rådet de gældende regler, hvorefter der gælder en øvre grænse for svovlindhold på 2000 mg/kg frem til 1. januar 2008, og derefter nedsættes den til 1000 mg/kg. Medlemsstaterne kan dog indføre strengere krav til svovlindholdet, hvis de ønsker det. Derudover blev Kommissionen opfordret til at fastlægge den nødvendige brændstofkvalitet, som er i overensstemmelse med næste fase inden for emissionsstandarder for motorer med kompressionstænding, som anvendes i ikke-vejgående maskiner. Den nuværende bestemmelse i direktiv 98/70, hvorefter en medlemsstat kan anmode om at indføre strengere miljøspecifikationer for benzin og/eller dieselolie inden for bestemte områder i medlemsstaten på grund af luftforurening er nu udvidet til at omfatte risici for grundvandsforurening.

3.2. Ændringsforslag fra Europa-Parlamentet, som Kommissionen har accepteret fuldt ud delvis eller i princippet, og som fuldt ud, delvis eller i princippet er indarbejdet i den fælles holdning

Ændringsforslag 1, 2, 4, 6, 7, 8, 9, 13, 16, 28, 29, 30, 34, 35, 44, 47 & 48

Ændringsforslag 1 gør teksten tydeligere ved at fremhæve vigtigheden af svovlindholdet i brændstof, som anvendes til både vejgående motorkøretører og mobile ikke-vejgående maskiner, og er indarbejdet i betragning 5.

Ændringsforslag 2 gengiver tydeligere titlerne på de direktiver, der henvises til i betragtning 6, og er indarbejdet i denne betragtning.

Ændringsforslag 4 understreger den virkning, som brændstof med et maksimalt svovlindhold på 10 mg/kg vil have på kuldioxidemissionerne (CO2) og traditionelle forurenende stoffer, set på baggrund af ny køretøjsteknologi. Det nævnes også, at svovlindholdet og andre brændstofparametre er af lige stor betydning for mobile ikke-vejgående maskiner. I betragtning 7 i den fælles holdning accepteres dette synspunkt for svovl i brændstof, som anvendes til vejgående køretøjer, og det nævnes, at forholdet bør undersøges nærmere for brændstof, som anvendes i mobile ikke-vejgående maskiner.

Ændringsforslag 6 fremhæver den rolle, som fiskale foranstaltninger kan spille ved omlægningen af forbrugernes efterspørgsel hen imod anvendelse af mere miljøvenlige brændstoffer, og er indarbejdet i betragtning 8.

I ændringsforslag 7 understreges behovet for at tage overgangen til benzin og dieselolie med et maksimalt svovlindhold på 10 mg/kg i betragtning, når de nuværende frivillige miljøtilsagn fra de store bilfabrikanter om at nedbringe CO2-emissioner fra køretøjer revideres i 2003, og det er indarbejdet i betragtning 9.

Ændringsforslag 8 er delvis indarbejdet i betragtning 10 i det omfang, det forbedrer teksten, som henviser til det maksimale svovlindhold. Den del af ændringsforslaget, som henviser til obligatorisk adgang til benzin med et maksimalt svovlindhold på 10 mg/kg i alle kvaliteter, er ikke indarbejdet i den fælles holdning og kunne ikke accepteres af Kommissionen.

Ændringsforslag 9, som omfattede en betragtning, der fastslog nødvendigheden af, fortsat at markedsføre blyfri normalbenzin, er indarbejdet i form af bestemmelsen i fodnote 3 i bilag I og III.

Ændringsforslag 13 er i princippet indarbejdet i betragtning 14, idet det planlagte system til overvågning af brændstofkvaliteten har samme formål som ændringsforslaget.

Ændringsforslag 16 og 48, som påpeger behovet for yderligere evaluering af alternative brændstoffer, biobrændstoffer og nødvendigheden af specifik lovgivning er indarbejdet i betragtning 17 og artikel 1, punkt 6, stk. 1, litra g).

Ændringsforslag 28 om medlemsstaternes rapportering er i princippet indarbejdet i artikel 1, punkt 5, stk. 2 og 3, medens ændringsforslag 29, om at Kommissionen skal offentliggøre resultaterne af overvågningen af brændstofkvaliteten er indarbejdet i artikel 1, punkt 5, stk. 4.

Ændringsforslag 30, som går ud på at fremskynde Kommissionens næste revision af direktivet er delvis indarbejdet i artikel 1, punkt 6, stk. 1.

Ændringsforslag 34 fremhæver behovet for at tage hensyn til reduktionen af svovlindholdet i benzin og dieselolie fra 50 til 10 mg/kg, når de frivillige miljøtilsagn fra de store bilfabrikanter vedrørende CO2 revideres. Dette er i princippet indarbejdet i artikel 1, punkt 6, stk. 1, litra d).

Ændringsforslag 35 giver uanset tidligere bestemmelser medlemsstaterne mulighed for at tillade markedsføring af blyfri normalbenzin med et mindste research-oktantal på 91. Den fælles holdning giver med fodnote 3 i bilag I og III de medlemsstater, som i øjeblikket tillader markedsføring af denne type benzin, lov til at fortsætte med dette.

Ændringsforslag 44 og 47 fremhæver en række ting, herunder anvendelsen af metalliske tilsætningsstoffer i benzin, som har indflydelse på reduceringsudstyrs funktion og dermed på køretøjers emissioner. Dette er indarbejdet i kort form i betragtning 17 og artikel 1, punkt 6, stk. 1, litra f).

3.3. De af Parlamentets ændringer, som Kommissionen ikke godkendte, og som ikke er medtaget i den fælles holdning

Ændringsforslag 3, 5, 10, 11, 12, 15, 18, 19, 20, 21, 23, 24, 25, 26, 27, 32 & 37

Ændringsforslag 10, 19 og 27, som indebar, at medlemsstaterne frit skulle have ret til at fremme en tidlig indførelse af benzin og dieselolie med et maksimalt svovlindhold på 10 mg/kg ved hjælp af fiskale foranstaltninger, blev ikke accepteret af Rådet, da de er uforenelige med retsgrundlaget for forslaget og eksisterende bestemmelser i fællesskabslovgivningen.

Ændringsforslag 20, 21, 24 og 25 kunne ikke accepteres, idet de indebar, at det ikke længere skulle være muligt for medlemsstaterne at søge om dispensation fra forpligtelsen til at markedsføre benzin og diesel med et svovlindhold på mindre end 50 mg/kg fra 1. januar 2005 i op til to år.

Ændringsforslag 3, 12, 26 og 37, som vedrører forslaget om, at dieselolie, som anvendes i mobile ikke-vejgående maskiner, fra 1. januar 2005 bør opfylde samme miljøspecifikationer som diesel til vejgående køretøjer, kunne ikke accepteres. Rådet opfordrede dog i artikel 1, punkt 6, stk. 2, Kommissionen til at fastlægge de nødvendige specifikationer for dieselolie set i lyset af den næste fase af emissionsstandarder for motorer med kompressionstænding til mobile ikke-vejgående maskiner.

Ændringsforslag 5, 11, 15, 18, 23 og 32, som omhandler fremrykning af datoen for, hvornår alt solgt benzin og dieselolie skal overholde kravet om et maksimalt svovlindhold på 10 mg/kg, til den 1. januar 2008, hvilket fratager Kommissionen muligheden for senere at fastsætte den endelige data for dieselolie og muligheden for at indrømme dispensationer på grund af samfundsøkonomiske forhold, er ikke indarbejdet i den fælles holdning. Rådet gik dog med til at fremskynde datoen til 1. januar 2009, men bibeholdt Kommissionens mulighed for senere at bekræfte datoen for dieselolie senest den 31. december 2005.

3.4. Ændringsforslag fra Europa-Parlamentet, som Kommissionen har accepteret, men som ikke fuldt ud eller delvis er indarbejdet i Rådets fælles holdning

Ændringsforslag 42/45 & 43/46

I ændringsforslag 42/45 og 43/46 opfordredes Kommissionen til via en udvalgsprocedure at udpege kriterier til brug ved bestemmelsen af, hvorvidt benzin og dieselolie med 10 mg/kg er til rådighed ligeligt geografisk fordelt i indførelsesfasen. Ændringsforslagene kunne accepteres af Kommissionen, men ikke af Rådet, som følte, at de forskellige lokale forhold ville modvirke fastlæggelsen sådanne kriterier.

3.5. Nye bestemmelser indført af Rådet

Udvidet ramme til at begrunde strengere miljøspecifikationer.

Rådet har besluttet at udvide en tidligere bestemmelse i artikel 6 i direktiv 98/70/EF, som i øjeblikket giver medlemsstaterne mulighed for, efter en EF-kontrolprocedure, at kræve markedsføring af brændstof med strengere miljøspecifikationer i visse dele af medlemsstaterne på grund af luftforurening, til også at omfatte risici for grundvandsforurening.

4. KONKLUSION

Rådet vedtog enstemmigt den fælles holdning. Bestemmelserne er stort set på linje med Kommissionens forslag, selv om datoen for, hvornår al benzin og dieselolie, som sælges i Fællesskabet kun må indeholde 10 mg/kg, er rykket 24 måneder frem til den 1. januar 2009. For dieselolie skal den endelige omstillingsdato til 10 mg/kg den 1. januar 2009 bekræftes endeligt efter en revision, som færdiggøres af Kommissionen senest den 31. december 2005 i stedet for den 31. december 2006, som oprindeligt foreslået.

På langt sigt forringer den fælles holdning ikke de miljøforbedringer, som Kommissionens forslag indebar. Afhængigt af den tekniske udvikling kan den fremrykkede dato for omstillingen eventuelt medføre en lille forskydning af balancen mellem luftkalitetsforbedringer og nedbringelsen af kuldioxidemissioner. Det kan der dog tages højde for ved den revision, der skal være afsluttet inden udgangen af 2005. Kommissionen kan derfor acceptere og støtte den fælles holdning.